

**Αθήνα, 24 Ιανουαρίου 2025**

**ΕΠΙΚΑΙΡΗ ΕΡΩΤΗΣΗ**

**Προς τον Υπουργό Εθνικής Οικονομίας και Οικονομικών**

**Θέμα: “Να δοθούν εξηγήσεις για την οικονομική στασιμότητα και τη ματαίωση επενδύσεων στην Δυτική Μακεδονία”**

Η ανάγκη να υλοποιηθούν ουσιαστικές επενδύσεις στην Δυτική Μακεδονία είναι μεγάλη καθώς γίνονται πλέον ορατά σε όλους τα επίχειρα της άτακτης και βίαιης απολιγνιτοποίησης, χωρίς καμία μέριμνα για τις κοινωνικοοικονομικές συνέπειες, την ενεργειακή αυτονομία και το περιβάλλον.

Μέχρι τώρα, τα αποτελέσματα των μέτρων είναι ισχνά, χωρίς καμία προστιθέμενη αξία για την περιοχή, ενώ ο πήχης των παρεμβάσεων χαμηλώνει συνεχώς. Ενδεικτικά, πρέπει να τονιστεί ότι από το Master Plan που είχε καταθέσει η κυβέρνηση το 2020 με 16 «εμβληματικές» επενδύσεις, τελικά συμπεριλήφθηκαν στο Σχέδιο Δίκαιης Αναπτυξιακής Μετάβασης (Σ.Δ.Α.Μ.) μόνο 4, εκ των οποίων μόνο μία βρίσκεται στο στάδιο υλοποίησης.

Σε επίκαιρη ερώτηση που είχα απευθύνει προς το Υπουργείο σας και συζητήθηκε στην Βουλή στις 2/9/24, είχα ζητήσει ενημέρωση για την πορεία υλοποίησης των διακηρυγμένων τομέων του Προγράμματος «Δίκαιη Αναπτυξιακή Μετάβαση» (Π.Δ.Α.Μ.), καθώς και για την απορρόφηση των πόρων του Μηχανισμού Δίκαιης Μετάβασης. Ο αρμόδιος Υπουργός διαπίστωνε, τότε «επιτάχυνση των εξελίξεων» και «αλλαγή του παραγωγικού μοντέλου».

Έκτοτε, τα γεγονότα διαψεύδουν συνεχώς το κυβερνητικό αφήγημα: η Περιφέρεια βιώνει έλλειψη υποδομών, μεγάλη ανεργία και αποεπένδυση, με τελευταίο παράδειγμα την ακύρωση της επένδυσης της Sunlight για κέντρο μπαταρίας λιθίου, ενώ την ίδια ώρα οι εμπορικοί σύλλογοι εκπέμπουν s.o.s., η αποκατάσταση εδαφών είναι στάσιμη, ο αγροτικός κόσμος βιώνει ένα καθεστώς απόγνωσης και η περιοχή εξακολουθεί να δέχεται ασύμμετρη πίεση από την ανεξέλεγκτη χωροθέτηση Α.Π.Ε.. Τα κυβερνητικά στελέχη, συνεχίζουν την επωδό για «μεγάλες προσπάθειες προσέλκυσης νέων επενδύσεων», αλλά και την ικανοποίηση (!) από την πορεία του Π.Δ.Α.Μ. , την ώρα που είναι στον αέρα ή ανύπαρκτα το Περιφερειακό Χωροταξικό, τα Ειδικά Πολεοδομικά Σχέδια και το Ειδικό Χωροταξικό για τις Α.Π.Ε.

**Επειδή** η Δυτική Μακεδονία βιώνει συνεχιζόμενη οικονομική στασιμότητα, με αποτέλεσμα να εντίνεται η απόγνωση και η απαισιοδοξία των πολιτών.

**Ερωτάται ο αρμόδιος Υπουργός:**

1. **Που οφείλεται η συνεχιζόμενη αποεπένδυση και οικονομική καθήλωση στην περιοχή;**
2. **Ποια είναι η πορεία υλοποίησης, απορρόφησης και αξιοποίησης των χρηματοδοτικών εργαλείων στο Π.Δ.Α.Μ.;**

**H ερωτώσα Βουλευτής**

**Βέττα Καλλιόπη**